Samadhi
Samadhi (skr. समाधि = IAST: samādhi „susidėjimas“) – indiškojoje tradicijoje aukščiausio sąmoningumo būsena, kurioje išnyksta bet koks dualumas ir pereinama į viršsąmoninį būvį, kurio neįmanoma suvokti protu ir apsakyti žodžiais. Samadhi transcenduoja visas jutimines patirtis, taip pat laiką, erdvę ir priežastingumą. Hinduizme, budizme laikoma visų dvasinių pasiekimų viršūne. Patandžalio jogos sistemoje samādhi yra Aštuonlinkio kelio paskutinioji pakopa, budizme svarbiausia Tauriojo aštuonialypio kelio gija. Teigiama, kad sugebėjimas patirti samadhi yra išankstinė sąlyga, išvaduojanti iš samsaros.